వేణు (హాస్యనటుడు)

వేణు ఒక హాస్యనటుడు, దర్శకుడు. తేజ దర్శకత్వంలో వచ్చిన జై సినిమాతో సినీ రంగంలో ప్రవేశించాడు. ఈటీవీలో ప్రసారమవుతున్న జబర్దస్త్ కార్యక్రమంలో వేణు వండర్స్ అనే పేరుతో ఒక బృందం నడిపాడు. 200 పైగా సినిమాల్లో నటించాడు. 2023 లో బలగం అనే చిత్రానికి దర్శకత్వం వహించాడు.

 వ్యక్తిగత జీవితం 
వేణు స్వస్థలం తెలంగాణాలోని సిరిసిల్ల. తల్లిదండ్రులకు వేణు తొమ్మిదో సంతానం. వీరు కూరగాయల వ్యాపారం చేసేవారు. వాళ్ళకి ఆ పనుల్లో సాయపడుతూ చదువుకున్నాడు. అదే పనిలో వాగుడుకాయ అని పేరు కూడా తెచ్చుకున్నాడు. మార్షల్ ఆర్ట్స్ నేర్చుకుని రెండు సార్లు స్టేట్ ఛాంపియన్ కూడా అయ్యాడు. కానీ ఆ తర్వాత సినిమాల మీద ఆసక్తి కలిగి ఇంటి నుంచి బయటికి వచ్చాడు.

 కెరీర్ 
ప్రారంభంలో నవకాంత్ అనే రచయిత దగ్గర మూడు నెలలు సహాయకుడిగా పనిచేశాడు. సినిమా రంగంలో ఉన్నవారికి దగ్గరగా ఉంటే అవకాశాలు తొందరగా వస్తాయని భావించి నటుడు చిత్రం శ్రీను దగ్గర రెండు సంవత్సరాలు సహాయకుడిగా ఉన్నాడు. నటుడిగా ప్రయత్నించడం కోసం అక్కడి నుంచి కూడా బయటికి వచ్చేశాడు. పని లేకపోవడంతో పూట గడవడం కూడా కష్టమైంది. అదే సమయంలో దర్శకుడు తేజ తాను తీస్తున్న జై సినిమా కోసం నూతన నటులను అన్వేషిస్తున్నాడని తెలుసుకుని ఆడిషన్ కి హాజరై అందులో చిన్న పాత్ర చేజిక్కించుకున్నాడు. ఆ తరువాత 2000 దశాబ్దం నుంచి వేణు చిన్న చిన్న పాత్రల్లో నటిస్తూ ఉన్నాడు. సుమారు 200కి పైగా చిత్రాల్లో నటించాడు. కానీ కమర్షియల్ గా అంత గుర్తింపు రాలేదు. ఈటీవీలో ప్రసారమైన జబర్దస్త్ కార్యక్రమంలో వేణు వండర్స్ అనే పేరుతో ఒక బృందాన్ని నడిపాడు. కొంతకాలం తర్వాత మళ్ళీ సినిమాల మీదనే దృష్టి సారించాడు. తాను పుట్టిన ప్రాంతం, మనుషులు, సంస్కృతి నేపథ్యంలో బలగం సినిమా కథ రాసుకుని తానే దర్శకత్వం వహించాడు. ఈ సినిమా 2023 లో విడుదలై మంచి స్పందన లభించింది.

 వివాదం 
జబర్దస్త్ కార్యక్రమంలో ఒక ప్రదర్శనలో తమ కులాన్ని అవమానించారంటూ కొంతమంది ఇతని మీద దాడి చేశారు. ఈ దాడిని తెలుగు సినీ నటుల సంఘం ఖండించింది. దాడికి చేసిన వారిపై చర్య తీసుకోవాలని పోలీసులకు రిపోర్టు చేశారు.

 సినిమాలు 
 జై
 రణం
 దొంగల బండి
 మున్నా
 కంత్రి
 కత్తి కాంతారావు
 దరువు
 దిక్కులు చూడకు రామయ్య
 సర్దార్ గబ్బర్ సింగ్
 బాబు బంగారం
 కిట్టు ఉన్నాడు జాగ్రత్త
 మహానుభావుడు
 బలగం

 మూలాలు 

వర్గం:తెలుగు సినిమా హాస్యనటులు